
Előterjesztés
a Fővárosi Közgyűlés részére


Tisztelt Fővárosi Közgyűlés!

A Budapesti Nagybani Piac Zrt. (a továbbiakban: Társaság) többségi tulajdonosa a Fővárosi Önkormányzat közvetlenül (48,95 %), illetve szakintézménye, a Fővárosi Csarnok és Piac Igazgatóság (12,14 %) útján. Így a Főváros – közvetlenül vagy közvetve - mindösszesen a Társaság alaptőkéjének (jegyzett tőkéjének) 61,09 %-ával rendelkezik. A Társaság – a tulajdonosi szerkezete alapján - a köztulajdonban álló gazdasági társaságok takarékosabb működéséről szóló 2009. évi CXXII. törvény hatálya alá tartozik, és köztulajdonban álló gazdasági társaságnak tekintendő. Ezért a Társaság alapszabályát e törvény rendelkezéseinek megfelelően kell hatályban tartani.
A Társaság fővárosi részvényeinek vagyonkezelője, közszolgáltatói portfolió vagyongazdálkodója a BFVK Zrt. a Közszolgáltatási Keretszerződésében (továbbiakban: Keretszerződés) foglaltak szerint.
A Társaság igazgatósága a Társaság évi rendes közgyűlésén kezdeményezi megtárgyalni a 2009. évi CXXII. törvény rendelkezéseinek megfelelően hatályosításra kerülő alapszabály módosítás, illetve az ún. vezetői javadalmazási szabályzat (a Társaság igazgatóságának és felügyelő bizottságának tagjai, valamint a vezető állású munkavállalók javadalmazása, a jogviszony megszűnése esetére biztosított juttatások módjának, mértékének elveiről, annak rendszeréről szóló szabályzat) tervezetét. Az alapszabály módosítás tervezetéhez a Vagyongazdálkodási Főosztály előzetesen megadta, hogy a 2009. évi CXXII. törvény rendelkezéseinek megfelelően az alapszabályban milyen kötelezően szerepeltetendő előírásokat kell tenni. A Társaság által előzetesen megküldött alapszabály módosításának és az egységes szerkezetbe foglalt módosított alapszabályának tervezetét, valamint a vezetői javadalmazási szabályzat tervezetét a Társaság jogi képviselője szignálta. Az alapszabály módosítás a Társaság vezető testületeinek létszámát a 2009. évi CXXII. törvény keretei között határozza meg, illetve az alapszabályba belekerülnek a törvényben szereplő egyéb előírások is. A 2009. évi CXXII. törvény rendelkezéseinek adaptálásán kívüli további javaslat, hogy az Alapszabály 3. pontjában a tevékenységek közül a „Villamosenergia-kereskedelem” törlésre kerül és a felsorolás az alábbi tevékenységgel egészül ki: „Máshová nem sorolt egyéb kiegészítő üzleti szolgáltatás".
A Társaság a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelet 5. sz. mellékletében felsorolt cégek egyike. Ennek következtében a Társaság közgyűlése döntéseit megelőzően a Főpolgármester  határoz a Társaság igazgatósága és a felügyelőbizottsága tagjainak, valamint továbbá a könyvvizsgálónak a megválasztása, visszahívása, megbízása, megbízásának visszavonása és díjazása; valamint a Társaság vezérigazgatójának megbízása, megbízásának visszavonása és díjazásának megállapítása kérdésében. 
A Budapest Főváros Önkormányzata és a BFVK Zrt. között megkötött Közszolgáltatási Keretszerződés 5.1.2. c) pontja alapján a Budapesti Nagybani Piac Zrt. közvetlen Önkormányzati tulajdonban álló részvényeinek vonatkozásában a BFVK Zrt. az Önkormányzat meghatalmazottjaként és képviseletében eljárva gyakorolja a tulajdonosi jogokat kivéve a Keretszerződés 5.1.2. f) i. pontjában felsorolt azon eseteket –így például a létesítő okiratnak a társaság működését és/vagy eredményességét lényegesen befolyásoló változása-, amelyek vonatkozásában a döntési jogosultságot az Önkormányzat vagy magának tart fenn vagy amelyhez az Önkormányzat döntése szükséges. A Keretszerződés 5.1.2. f) i. pontban meghatározott kérdésekben a BFVK Zrt. köteles az Önkormányzat döntését előzetesen kikérni, s e vonatkozásban a társasági köz- és taggyűléseken a vagyonkezelő kötött mandátummal jár el. 
A Keretszerződés 5.1.2. f) i. pontjában foglaltakon túl az Önkormányzat egyéb, a gazdasági társaságok működését érintő kérdés eseti eldöntését is magához vonhatja a BFVK Zrt. egyidejű tájékoztatása mellett. 
Miután a jelen előterjesztés által tárgyalt Alapszabály módosítás egyes pontjai – így különösen az Alapszabály személyi kérdéseket érintő 10.2., 11.3. és 12.1. pontjának módosítása- lényeges mértékben befolyásolják a Budapesti Nagybani Piac Zrt. működését illetve eredményességét, továbbá a társaság Közgyűlése várhatóan az Alapszabály módosítási javaslatokról egyetlen döntés keretében határoz, a Keretszerződés 5.1.2. f) i. pontjában foglaltaknak megfelelően az Alapszabály módosításról, mint egészről a 75/2007. (XII.28.) Főv. Kgy. rendelet 52 § (1)  bekezdésében foglaltak figyelembevételével a Fővárosi Közgyűlés által történő döntéshozatal indokolt.
A fentieknek megfelelően a vezetői javadalmazási szabályzatról illetve az Alapszabály módosításról a Társaság közgyűlését megelőzően a Fővárosi Közgyűlés dönthet. 
Az Igazgatóság, a Felügyelőbizottság tagjai és a könyvvizsgáló megbízatása 2011. május 31-ével lejár. A Társaság új tisztségviselőire vonatkozó személyi kérdésekben átruházott hatáskörében a Főpolgármester dönt, az alapszabály módosításban értelemszerűen a Főpolgármesteri Döntésben jelöltként elfogadott, majd a Társaság közgyűlése által megválasztott személyek szerepelnek majd.
A Társaság éves rendes közgyűlésének várható időpontja 2011. május 27.
Kérem a tisztelt Közgyűlést, hogy a határozati javaslato(ka)t elfogadni szíveskedjék.


Határozati javaslat


A Fővárosi Közgyűlés úgy dönt, hogy:


A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII.28.) Főv. Kgy. rendelet 52. § (1) bekezdésében foglalt hatáskörében eljárva a  Budapesti Nagybani Piac Zrt. közgyűlésén a Budapest Főváros Önkormányzata, mint részvényes képviseletében a BFVK Zrt. kötött mandátummal „igen” szavazatával támogassa az alábbi döntések meghozatalát: 


1. Az igazgatósági tagok megválasztását a vonatkozó főpolgármesteri döntésben foglaltak   
szerint. Jóváhagyó döntés hiányában ezen napirendi pont tárgyalásának felfüggesztését.


2. A felügyelőbizottsági tagok megválasztását a vonatkozó főpolgármesteri döntésben foglaltak szerint. Jóváhagyó döntés hiányában ezen napirendi pont tárgyalásának felfüggesztését.



3. A könyvvizsgáló megválasztását a vonatkozó főpolgármesteri döntésben foglaltak szerint. Jóváhagyó döntés hiányában ezen napirendi pont tárgyalásának felfüggesztését.


4. A vezérigazgató megválasztását a vonatkozó főpolgármesteri döntésben foglaltak szerint. Jóváhagyó döntés hiányában ezen napirendi pont tárgyalásának felfüggesztését.








5. Az előterjesztés 2. sz. mellékletét képező alapszabály módosítás, és 3. sz. mellékletét képező módosításokkal egységes szerkezetbe foglalt alapszabály elfogadását. Amennyiben az 1-4. pontokat a közgyűlés nem fogadja el, úgy az alapszabály melléklete sem kerül elfogadásra.

6.  Társaság igazgatóságának és felügyelő bizottságának tagjai, valamint a vezető állású munkavállalók javadalmazása, a jogviszony megszűnése esetére biztosított juttatások módjának, mértékének elveiről, annak rendszeréről szóló, az előterjesztés 4. sz. mellékletét képező szabályzat elfogadását.


határidő:	2011. május 31.
felelős: 	főpolgármester



Határozathozatal módja: a határozathozatal egyszerű szavazattöbbséget igényel.

Budapest, 2011. május „   ”
	

	    Dr. György István
főpolgármester-helyettes

	Láttam:

	
Sárádi Kálmánné dr. 
főjegyző




Mellékletek: 
BNP Zrt. hatályos Alapszabály (2010. december 14.)
BNP Zrt. Alapszabály módosítás (tervezet)
BNP Zrt. Alapszabály (tervezet, módosítással egységes szerkezetben)
Szabályzat (tervezet - a Társaság igazgatóságának és felügyelő bizottságának tagjai, valamint a vezető állású munkavállalók javadalmazása, a jogviszony megszűnése esetére biztosított juttatások módjának, mértékének elveiről, annak rendszeréről)

